അന്നദാ ശങ്കർ റേ

ഒരു ബംഗാളി സാഹിത്യകാരനായിരുന്നു അന്നദാ ശങ്കർ റായ്  (1904 – ഒക്ടോബർ 28, 2002). 1904-ൽ ഒറീസയിൽ ജനിച്ചു. ബാല്യകാലം അവിടെത്തന്നെ കഴിച്ചുകൂട്ടി. പിന്നീട് ബംഗാളിലേക്കു താമസം മാറ്റി. ഉന്നത വിദ്യാഭ്യാസം ഇംഗ്ളണ്ടിലായിരുന്നു. ഐ.സി.എസ്. പരീക്ഷയിൽ ജയിച്ചതിനുശേഷം പല ഉയർന്ന ഔദ്യോഗിക സ്ഥാനങ്ങളും അലങ്കരിച്ചു.

ആദ്യകാലങ്ങളിൽ ഒറിയാ ഭാഷയിലാണ് കവിതകൾ എഴുതിയിരുന്നത്. പിന്നീട് സാഹിത്യപ്രവർത്തനങ്ങൾ ബംഗാളിയിലാക്കി. ലളിതവും ആശയപുഷ്കലവുമായ അനേകം ലഘുകവിതകൾ എഴുതിയിട്ടുള്ള റായ്, വിദഗ്ദ്ധനായ ഒരു ഗദ്യകാരൻകൂടിയാണ്. രാഖീ, എക്ടീവസന്ത് (ഒരു വസന്തം), കാലേർശാസൻ (കാലശാസനം), കാമനാപഞ്ചവിംശതി (25 ആഗ്രഹങ്ങൾ), ഉഡ്കിധാനേർ മുഡ്കി (പാകപ്പെടുത്തിയ ധാന്യം) എന്നിവയാണ് റായ്യുടെ മുഖ്യ കവിതാസമാഹാരങ്ങൾ.

ഇരുത്തംവന്ന ഒരു പ്രബന്ധകാരൻകൂടിയാണ് റായ്. സാമൂഹികവും സാംസ്കാരികവും സാഹിത്യപരവുമായ വിവിധ വിഷയങ്ങളെ ആസ്പദമാക്കി ഇദ്ദേഹം ധാരാളം ലേഖനങ്ങൾ എഴുതിയിട്ടുണ്ട്. താരുണ്യ (താരുണ്യം), ആമറാ (നമ്മൾ), ജീവനശില്പി (ജീവിതശില്പി), ഇശാരാ (സൂചന), ജീവൻകാഠി (ജീവിതകാണ്ഡം), പഥേ പ്രവാസേ (പ്രവാസപഥം) എന്നിവയാണ് റായുടെ ഗദ്യപ്രബന്ധങ്ങളുടെ പ്രധാന സമാഹാരങ്ങൾ.

ചെറുകഥകളും നോവലുകളും റായുടെ സംഭാവനയായി ബംഗാളിക്കു ലഭിച്ചിട്ടുണ്ട്. റായുടെ പ്രസിദ്ധ ചെറുകഥകൾ പ്രകൃതീർ പരിഹാസ് (പ്രകൃതിയുടെ പരിഹാസം), മന്പവന (മാനസ പവനൻ), യൌവനജ്വാല, കാമിനീ കാഞ്ചൻ (കാമിനിയും കാഞ്ചനവും) എന്നീ കൃതികളിലായി സമാഹരിച്ചിരിക്കുന്നു. സത്യാസത്യ യാർ യഥാദേശ് (യഥാർഥത്തിലുള്ളത്), അജ്ഞാതവാസ്, കളങ്കവതി, ദുഃഖമോചൻ, മാർടേർ സ്വർഗ (മണ്ണിലെ സ്വർഗം), അപശരൺ, ആഗും നിയേഖേലാ (അഗ്നികൊണ്ടുള്ള കളി), അസമാപിക, പുതുൽനിയേ ഖേലാ (പാവകളി), കന്യാ എന്നിവയാണ് റായുടെ മുഖ്യ നോവലുകൾ. 2002-ൽ ഇദ്ദേഹം അന്തരിച്ചു.

പുറത്തേക്കുള്ള കണ്ണികൾ
http://www.calcuttaweb.com/cgi-bin/picdispgeneral.pl?/kabita/teler_sisi.gif 
http://www.telegraphindia.com/1021029/asp/bengal/story_1334876.asp

വർഗ്ഗം:1904-ൽ ജനിച്ചവർ
വർഗ്ഗം: 2002-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:ഒക്ടോബർ 28-ന് മരിച്ചവർ

വർഗ്ഗം:ബംഗാളി സാഹിത്യകാരന്മാർ
വർഗ്ഗം:രബീന്ദ്ര പുരസ്കാർ ജേതാക്കൽ
വർഗ്ഗം:പത്മഭൂഷൺ പുരസ്കാരം ലഭിച്ചവർ
വർഗ്ഗം:ബംഗാളി-ഭാഷാ എഴുത്തുകാർ
വർഗ്ഗം:ബംഗാളി-ഭാഷാ കവികൾ
വർഗ്ഗം:20-ആം നൂറ്റാണ്ടിലെ ഇന്ത്യൻ കവികൾ